Det er sjelden den amerikanske romfartsorganisasjonen tar i bruk sterke ord, men bildet fikk fram følelsene.

Laster Twitter-innhold Kunne ikke laste innhold, men du kan gå til twittermeldingen.

I tweeten fra NASA er det to bilder, men det ene er et utsnitt av det andre.

Les også: Har fotografert et hjerte i rommet

Les også: New Horizons har passert Pluto

Landskapet på Pluto er fanget inn med et kamera som gir høy oppløsning. Det er første gang bilder fra dette kameraet er offentliggjort, skriver Emily Lakdawalla i The Planetary Society.

Emily Lakdawalla fra The planetary society følger utforskningen av Pluto tett. Foto: Planetary Society

Bildet i full oppløsning kan du se her.

Spisse fjell

Blogger, geolog, romforsker, og etter eget utsagn: planetevangelist, Emily Lakdawalla, skriver i sin blogg at det er så mye detaljer i bildet at det nesten ikke er mulig å beskrive.

– Bare se, se, se på alle detaljene, skriver Lakdawalla.

– Se på de spisse fjellene og hvordan de kaster skygger i solnedgangen. Hvordan fjellene ser ut i forhold til planeten. Du vil aldri kunne se noe slikt på jorden fordi jorden er så mye større enn sine fjell, selv ikke månen er så kupert som Pluto.

Pluto er så liten, at fjellene ser ut til å peke ut i rommet fra den kurvete horisonten. Foto: NASA

Alan Stern er ansvarlig forsker for sonden New Horizons som tok bildet under nærpasseringen av dvergplaneten 14. juli i år. Han tar også i bruk store ord i beskrivelsen av bildet.

– Det får deg til å føle at du er der. At du er på Pluto og at du kan bruke dine egne øyne til å se landskapet, sa Stern på en pressekonferanse.

– Men bildet er også et funn for forskerne. Det avslører nye detaljer om atmosfæren, fjellene, isbreene og sletter, sa Stern.

Et utsnitt av bildet viser at Pluto har atmosfære, men den er ikke som vår. Foto: NASA

Som Antarktis

Det er isbreene og de islagte slettene som får mange astronomer til å sammenligne Pluto med Antarktis.

Det er vær på Pluto som også ligner på været i Antarktis. I bildet er det mulig å se dis som driver over landskapet.

– Disen gir oss hint om at været skifter fra dag til dag, akkurat som på jorden, sa astronom Will Grundy på pressekonferansen.

Laster Twitter-innhold Kunne ikke laste innhold, men du kan gå til twittermeldingen.

Været er ikke basert på det samme som været her hos oss er. Pluto er ekstremt kald og det finnes ikke flytende vann eller luft i normal forstand.

– Bildet tyder på at det er en syklus på gang som har med frossen nitrogen å gjøre, sa Grundy.

Laster Twitter-innhold Kunne ikke laste innhold, men du kan gå til twittermeldingen.

Mye mer i vente

Bildet er ikke det siste vi får se fra Pluto. Det er mange bilder igjen som ennå ikke er sendt. De er lagret i sonden. New Horizons er så langt unna jorden at det ikke er mulig med en bredbåndsforbindelse. Snarere smalbånd. En kilobyte i sekundet er hastigheten.

Sonden vil bruke 16 måneder å sende hjem informasjonen den har lagret.